
Comisia pentru buget, finanţe şi bănci

Bucureşti 17.05.2002

Nr. 22/246

Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind regimul de supraveghere şi autorizare a producţiei, importului şi circulaţiei unor produse supuse accizelor, cu care comisia noastră a fost sesizată în fond cu adresa Biroului Permanent nr.213 din 25 aprilie 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti 17.05.2002 

Nr.22/246

RAPORT

asupra proiectului de Lege privind regimul de supraveghere şi autorizare a producţiei, importului şi circulaţiei unor produse supuse accizelor

Cu adresa nr.213 din 25 aprilie 2002, Biroul Permanent, conform art.89 şi 107 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind regimul de supraveghere şi autorizare a producţiei, importului şi circulaţiei unor produse supuse accizelor.

La întocmirea proiectului de Lege s-a avut în vedere avizul primit de la Comisia juridică, de disciplină şi imunităţi, precum şi avizul Consiliului Legislativ, respectiv Consiliul Economic şi Social.


La lucrările comisiei au participat  24 deputaţi, din totalul de 25 membri ai comisiei.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Finanţelor Publice, doamna Tomi Victoria – director general adjunct, doamna Popa Liliana – şef serviciu , care au susţinut forma rezultată din prezentul raport.

Proiectul de Lege a fost adoptat de Senat în şedinţa din data de18 aprilie 2002.

Prezentul proiect de Lege face parte din categoria legilor organice.

In urma examinării proiectului de Lege privind regimul de supraveghere şi autorizarea producţiei, importului şi circulaţiei unor produse supuse accizelor, în şedinţa din 15 mai 2002, comisia a hotărât, cu unanimitate de voturi, ca proiectul de lege să fie supus spre dezbatere şi adoptare Plenului Camerei Deputaţilor, cu următoarele  amendamentele:

AMENDAMENTE ADMISE

asupra proiectului de Lege privind regimul de supraveghere şi autorizare

a producţiei, importului şi circulaţiei unor produse supuse accizelor

Nr.

crt.
Text adoptat de Senat
Text adoptat de Comisie

(autorul amendamentului)
Motivarea propunerii amendamentelor

1.
Art.9. alin.(5)

“(5) Cotoarele defecte pot fi înlocuite sub supraveghere metrologică cu alte contoare de rezervă, cu specificarea într-un proces-verbal de înlocuire, întocmit de supraveghetorul fiscal, a indicilor de la care se reia activitatea.”
Se reformulează textul art.9 alin.(5), astfel:

“(5) Contoarele defecte pot fi înlocuite sub supraveghere metrologică cu alte contoare de rezervă, cu specificarea într-un proces-verbal de înlocuire, întocmit de supraveghetorul fiscal, a indicilor de la care se reia activitatea.”
Eroare materială.

2.
Art.12. alin.(2)

“(2) Agenţii economici producători de alcool şi de distilate sau răspunzători de calitatea alcoolului etilic rafinat şi a distilatelor utilizate ca materie primă sau livrate ca atare altor agenţi economici beneficiari.”


Se reformulează textul art.12 alin.(2), astfel:

“(2) Agenţii economici producători de alcool şi de distilate sunt răspunzători de calitatea alcoolului etilic rafinat şi a distilatelor utilizate ca materie primă sau livrate ca atare altor agenţi economici beneficiari.”


Idem.

3.
Art.15.alin.(2)

“(2) Comercializarea în vrac a ţuicii şi a rachiurilor naturale este interzisă, cu excepţia cazurilor în care producătorii livrează direct aceste produse către agenţii economici legal autorizaţi să îmbutelieze produsele respective sau să le comercializeze în sistem de alimentaţie publică ori direct către magazine specializate pentru produse alimentare, cu respectarea legislaţiei în vigoare.”
Se modifică textul art.12 alin.(2), astfel:

“(2) Comercializarea în vrac a ţuicii şi a rachiurilor naturale de către agenţii economici este interzisă, cu excepţia cazurilor în care producătorii livrează direct aceste produse către alţi agenţi economici legal autorizaţi să îmbutelieze produsele respective sau să le comercializeze în sistem de alimentaţie publică ori direct către magazine specializate pentru produse alimentare, cu respectarea legislaţiei în vigoare.”

Autori: dl. deputat Daniel Ionescu – PRM;

             dl. deputat Nini Săpunaru – PNL.
Pentru înlăturarea interpretărilor eronate ce ar putea apărea, în aplicare.

4.
Art.18 alin.(2)

“(2) După primirea materiei prime în vederea distilării, deţinătorii de astfel de instalaţii vor solicita, în scris, organul fiscal teritorial desigilarea acestora. Data şi ora desigilării, precum şi cantităţile şi tipurile de materie primă ce urmează a se prelucra se vor consemna într-un registru de fabricaţie, care va fi numerotat, vizat de organul fiscal şi păstrat la producător. În acelaşi timp, organul fiscal va consemna aceleaşi date într-un proces-verbal.”
Se reformulează textul art.18 alin.(2), astfel:

“(2) După primirea materiei prime în vederea distilării, deţinătorii de astfel de instalaţii vor solicita, în scris, organului fiscal teritorial desigilarea acestora. Data şi ora desigilării, precum şi cantităţile şi tipurile de materie primă ce urmează a se prelucra se vor consemna într-un registru de fabricaţie, care va fi numerotat, vizat de organul fiscal şi păstrat la producător. În acelaşi timp, organul fiscal va consemna aceleaşi date într-un proces-verbal.”
Eroare materială.

5.
Art.19

“Comercializarea în vrac a vinului este interzisă, cu excepţia cazurilor în care producătorii livrează direct acest produs către agenţii economici legal autorizaţi să prelucreze, să îmbutelieze sau să comercializeze vinul în sistem de alimentaţie publică ori direct către magazine specializate pentru produse alimentare, cu respectarea legislaţiei în vigoare.”
Se reformulează textul art.19, astfel:

“Comercializarea în vrac a vinului, de către agenţii economici, este interzisă, cu excepţia cazurilor în care livrează direct acest produs către alţi agenţi legal autorizaţi să prelucreze, să îmbutelieze sau să comercializeze vinul în sistem de alimentaţie publică ori direct către magazine specializate pentru produse alimentare, cu respectarea legislaţiei în vigoare.”

Autori: dl. deputat Daniel Ionescu – PRM;

             dl. deputat Nini Săpunaru – PNL.


Corelare cu nr.crt.3 din prezentul raport.

6.
Art.28.alin.(2)

“(2) Preţul minim va cuprinde în mod obligatoriu preţul de producţie şi acciza legală aferentă, după caz.”
Se reformulează textul art.28 alin.(2), astfel:

“(2) Preţul minim va cuprinde în mod obligatoriu preţul producătorului şi acciza legală aferentă, după caz.”
Pentru respectarea terminologiei de specialitate.

7.
Art.39 alin.(2) şi (3)

“(2) Cesionarea sau înstrăinarea, sub orice altă formă, a acţiunilor sau părţilor sociale ale societăţii comerciale autorizate conform prevederilor prezentei legi, va fi adusă la cunoştinţa organului emitent al autorizaţiilor cu cel puţin 60 de zile înainte de realizarea acestei operaţiuni, în vederea efectuării controlului financiar-fiscal.”

 (3) Cesionarea sau înstrăinarea sub orice altă formă a acţiunilor sau a părţilor sociale ale societăţii comerciale autorizate se va putea face numai după ce s-au achitat la bugetul de stat toate obligaţiile fiscale sau după ce persoana care urmează să preia societatea a confirmat posibilitatea plăţii tuturor debitelor către bugetul de stat, prin depunerea unei scrisori de garanţie bancară.”
Se reformulează textul art.39, alin.(2) şi (3), astfel:

“(2) Cesionarea sau înstrăinarea, sub orice altă formă, a acţiunilor, părţilor sociale sau a activelor fixe ale societăţii comerciale autorizate conform prevederilor prezentei legi, va fi adusă la cunoştinţa organului emitent al autorizaţiilor cu cel puţin 60 de zile înainte de realizarea acestei operaţiuni, în vederea efectuării controlului financiar-fiscal.”

 (3) Cesionarea sau înstrăinarea sub orice altă formă a acţiunilor, a părţilor sociale sau a activelor fixe ale societăţii comerciale autorizate se va putea face numai după ce s-au achitat la bugetul de stat toate obligaţiile fiscale sau după ce persoana care urmează să preia societatea a confirmat posibilitatea plăţii tuturor debitelor către bugetul de stat, prin depunerea unei scrisori de garanţie bancară.”

Autor: dl. deputat Victor Bercăroiu – PSD.
Pentru eliminarea posibilităţilor de sustragere de la efectuarea controlului fiscal.

8.
Art.49.alin.(2) nou


Se propune completarea art.49 cu un nou alineat (2), cu următorul cuprins:

“(2) Întârzierea la plată a accizelor cu mai mult de 60 de zile de la termenul legal atrage după sine suspendarea autorizaţiei  şi respectiv, a activităţii agentului economic în cauză, până la plata sumelor restante.”

Autor: dl. deputat Nini Săpunaru – PNL.
Pentru crearea cadrului legislativ care să nu permită continuarea activităţii agentului economic fără ca acesta să-şi achite obligaţiile.

9.
TITLUL III

Regimul produselor din tutun confiscate sau intrate, potrivit legii, în proprietatea privată a statului

Art.50

“(1) Produsele din tutun confiscate sau intrate, potrivit legii, în proprietatea privată sa statului se predau de către organul care a dispus confiscarea, pentru distrugere, cu titlu gratuit, agenţilor economici autorizaţi în calitate de producători interni de ţigarete, astfel:

a)sortimentele care se regăsesc în nomenclatorul de fabricaţie al agenţilor economici producători interni se predau în totalitate acestora;

b) sortimentele care nu se regăsesc în nomenclatorul de fabricaţie al agenţilor economici producători interni se predau în custodie, de către organele care au procedat la confiscare, agenţilor economici producători interni a căror cotă de piaţă reprezintă peste 5%.  Repartizarea fiecărui lot de produse din tutun confiscate către agenţii economici producători interni se face proporţional cu cota de piaţă deţinută. Situaţia privind cotele de piaţă se comunică de Ministerul Finanţelor Publice, trimestrial, direcţiilor generale ale finanţelor publice judeţene şi, respectiv, a municipiului Bucureşti, Direcţiei generale de îndrumare şi control fiscal, Gărzii Financiare, Direcţiei generale a vămilor şi Ministerului de Interne.

 (2) Fiecare agent economic producător intern are obligaţia să asigure, pe cheltuială proprie, preluarea în custodie, transportul şi depozitarea cantităţilor de produse din lotul confiscat care i-a fost repartizat.

 (3) Predarea cantităţilor de produse din tutun confiscate se face pe baza unui proces-verbal de predare-primire, ce va fi semnat atât de reprezentanţii organului care a procedat la confiscarea produselor, cât şi de reprezentanţii agentului economic producător intern care le preia.

 (4) Distrugerea se va efectua prin arderea produselor din tutun, pe baza aprobării date de Ministerul Finanţelor Publice – Direcţia generală de îndrumare şi control fiscal -, la cererea agentului economic şi în prezenţa unei comisii de distrugere, constituită special în acest scop. Din această comisie vor face parte un reprezentant al organelor de poliţie şi un reprezentant al Ministerului Finanţelor Publice – Direcţia generală de îndrumare şi control fiscal. Cheltuielile aferente distrugerii vor fi suportate de fiecare agent economic care va proceda la distrugerea bunurilor confiscate.”
Se elimină.

Autor: dl. deputat Florin Georgescu – PSD.
Valorificarea produselor din tutun, confiscate, reprezintă sursă suplimentară de venituri pentru bugetul de stat.

10.
Art.51.alin.(1) lit.d).
“d) cesionarea sau înstrăinarea sub orice altă formă de acţiuni sau părţi sociale ale societăţii comerciale legal autorizate, fără înştiinţarea organului emitent al autorizaţiei sau cel puţin 60 de zile înainte de realizarea acestei operaţiuni, în vederea efectuării controlului financiar-fiscal.”
Se reformulează textul art.51 alin.(1) lit.d), astfel:

“d) cesionarea sau înstrăinarea sub orice altă formă de acţiuni, părţi sociale sau de active fixe ale societăţii comerciale legal autorizate, fără înştiinţarea organului emitent al autorizaţiei sau cel puţin 60 de zile înainte de realizarea acestei operaţiuni, în vederea efectuării controlului financiar-fiscal.”
Corelare cu amendamentul propus la nr.crt.7 din prezentul raport.

11.
Art.51.alin.(1) lit.e) nouă.

Se propune introducerea lit.e) nouă, cu următorul conţinut:

“e) achiziţionarea de alcool etilic rafinat şi distilate de la alţi agenţi economici decât cei legal autorizaţi;”
Crearea cadrului legislativ pentru această situaţie.

12.
Art.52.alin.(1).lit.v)
“v) achiziţionarea în vederea prelucrării sau a comercializării, de produse supuse regimului de autorizare de la alţi agenţi economici decât cei legal autorizaţi;”
Se reformulează textul art.52 alin.(1) lit.v), astfel:

“v) achiziţionarea în vederea prelucrării sau a comercializării, de produse supuse regimului de autorizare a altor produse supuse autorizării decât cele prevăzute la art.51 alin.(1) lit.e) de la alţi agenţi economici decât cei legal autorizaţi.”
Idem.

13.
Art.52.alin.(1).lit.z)
“z) refuzul agenţilor economici, producători de ţigarete, de a prelua, în condiţiile prevăzute de lege, cantităţile de produse din tutun confiscate.”
Se elimină.
Corelare cu amendamentul adus la nr.crt.9 din prezentul raport (TITLUL III a fost eliminat).

14.
Art.52.alin.(2).lit.m)
“m) cu amendă de la 150 milioane lei la 300 milioane lei – pentru cea prevăzută la lit.z).”
Se elimină.
Litera z) de la art.52 alin.(2) a fost eliminată, aşadar lit.m) nu mai are obiect.

PREŞEDINTE,

Prof.dr. Florin Georgescu
SECRETAR,

Dr. Daniel Ionescu

Consilieri parlamentari,

Onete Alexandru

Bărdiţă Mariana
1

